Petrolprys kan daal | Netwerk24
Terwyl verbruikers steeds probeer asem skep ná die finansiële verlammende effekte van die feestyd en dus 'n baie lang Januarie, is daar darem nou 'n klein bietjie lig aan die einde van die tonnel met die nuus dat petrol- en dieselpryse in Februarie met onderskeidelik 16c en 9c per liter kan daal.
Dit is as die huidige oorverhaling op brandstofpryse vir die res van die week volgehou kan word.
Volgens die jongste syfers van die Sentrale Energiefonds is gemiddeld 13c per liter petrol sedert 27 Desember oorverhaal. Die oorverhaling het Maandag (27 Januarie) op 43c per liter gestaan, wat beteken as dié syfer tot vandag dieselfde bly, die gemiddelde oorverhaling vir die hele oorsigtydperk van 27 Desember tot 30 Januarie op byna 17c staan.
Dit is die bedrag wat die departement van energie gebruik om te bepaal met hoeveel kleinhandel-petrolpryse op die eerste Woensdag in Februarie aangepas – in hierdie geval verlaag – kan word.